《行路难六首感事作 其二》
明代·胡应麟

君不见盘中蝇，变幻黑白如丹青。君不见市中虎，利口纷纭捷桴鼓。

君子推诚洞腹肝，小人柴棘横肺腑。谗言交搆四国哗，贝锦百匹张云霞。

邦家覆败手足露，绝膑刳肠示行路。君不见江充举族无极歼，有北陈诗盈简编。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。